กันเงิน10%เข้ากองทุนสหกรณ์
เกษตรฯ เสนอร่างแก้ไข พ.ร.บ.สหกรณ์กันเงิน 10% เข้ากองทุนฯเยียวยาความเสียหาย
19 พ.ค. 2558

เกษตรฯ เสนอร่างแก้ไข พ.ร.บ.สหกรณ์กันเงิน 10% เข้ากองทุนฯเยียวยาความเสียหาย
นายปีติพงศ์ พึ่งบุญ ณ อยุธยา รมว.เกษตรและสหกรณ์ เปิดเผยว่า ได้เสนอร่างแก้ไขเพิ่มเติม พ.ร.บ.สหกรณ์ พ.ศ. 2542 ต่อที่ประชุมคณะรัฐมนตรี (ครม.) วันอังคารที่ 19 พ.ค.นี้ โดยใช้บทเรียนของสหกรณ์เครดิตยูเนี่ยนคลองจั่นมาเป็นแนวทางในการปรับปรุงและปิดช่องโหว่ทางการกฎหมายเพื่อป้องกันความเสียหาย
ทั้งนี้ จะแก้ไขเพิ่มให้ทุกสหกรณ์จะต้องกันเงิน 10% ของผลกำไรสุทธิมาไว้ที่กองทุนพัฒนาสหกรณ์ กรมส่งเสริมสหกรณ์ เพื่อเป็นเงินทุนสำรองไว้ใช้ในการแก้ไขปัญหาของสหกรณ์นั้นๆ
นอกจากนี้ จะเพิ่มประเด็นสำคัญที่จะช่วยปกป้องสหกรณ์ให้มากขึ้น เช่น กำหนดให้สามารถเอาผิดกับนิติบุคคลหรือบุคคลที่จะเข้าร่วมทุจริตและก่อความเสียหายกับสหกรณ์นั้นได้ด้วยจากเดิมที่จะไม่มีบุคคลเหล่านี้ได้
“จะเห็นว่าความเสียหายของสหกรณ์นั้น หากมีบุคคลมาร่วมขบวนการด้วยจะยิ่งทำให้เกิดความเสียหายมากขึ้น เช่น การไปตั้งบริษัทนอมินีเข้ามาร่วมกันทำโครงการฉ้อฉล เป็นต้น ขณะที่การที่ให้มีการกันเงินสำรอง 10% ของสหกรณ์มาสำรองนั้น จะให้สำรองเป็นเงินจริงจากเดิมที่กันสำรองเป็นตัวเลข แต่ยังเอาเงินไปหมุนเวียนได้เมื่อเกิดความเสียหายจะมีเงินก้อนนี้มาช่วย ซึ่งจะทำให้สมาชิกมีความเชื่อมั่นมากขึ้นและคุ้มครองสมาชิกได้มากขึ้น” รมว.เกษตรฯ กล่าว
ทั้งนี้ จากข้อมูลทางการเงินของสหกรณ์สิ้นเดือน ก.พ. 2558 ทุกประเภทมีสินทรัพย์ทั้งสิ้น 2,423,941 ล้านบาท มีหนี้สินทั้งหมด 1,371,000 ล้านบาท ทุนของสหกรณ์ 1,052,940 ล้านบาท อัตราส่วนหนี้สินต่อทุน 130.21 ปริมาณธุรกิจรวม 1,982,333 ล้านบาท
สำหรับกรณีในกลุ่มของสหกรณ์เครดิตยูเนี่ยนฯ มีสินทรัพย์ทั้งสิ้น 53,758 ล้านบาท หนี้สินทั้งสิ้น 43,056 ล้านบาท ทุนของสหกรณ์ 10,701 ล้านบาท อัตราส่วนหนี้ต่อทุน 402.33 ปริมาณธุรกิจร่วม 42,575 ล้านบาท
นอกจากนั้น ธุรกิจการรับฝากเงินของสหกรณ์ทั้งประเทศ ณ สิ้นเดือน ก.พ. 2558 จากสหกรณ์ทุกประเภทจำนวน 771,376 ล้านบาท การรับฝากเงินจากสหกรณ์ประเภทเครดิตยูเนี่ยน 31,936 ล้านบาท การรับฝากเงินจากสหกรณ์เครดิตยูเนี่ยนคลองจั่น 15,488 ล้านบาท ซึ่งสำหรับกรณีของสหกรณ์เครดิตยูเนี่ยนคลองจั่นคิดเป็น 48% ของเงินฝากสหกรณ์ประเภทเครดิตยูเนี่ยนและคิดเป็น 2.01% ของการรับฝากเงินของสหกรณ์ทุกประเภท